ועדת הכלכלה, כנסת 17, פרוטוקול מספר 251, 2007-05-14 13:15

משה כחלון: אני מתכבד לפתוח את ישיבת ועדת הכלכלה.

משה כחלון: על סדר היום הצעת חוק זכויות הדייר בדיור הציבורי (תיקון – התקנת דודי שמש), התשס"ו-2006, של חבר הכנסת רן כהן.

משה כחלון: ב-7 במרס עלתה ההצעה לקריאה טרומית במליאה, וזכתה ברוב.

רן כהן: אם אני לא טועה, אפילו פה אחד.

משה כחלון: 49 חברי כנסת תמכו בה, ללא מתנגדים וללא נמנעים.

משה כחלון: במהלך הדיון הודיע מעל במת הכנסת שר הבינוי והשיכון שהוא שוחח עם שר האוצר, ושר האוצר הביע הסכמתו להגיע להסכם עם שר הבינוי והשיכון ועם המציע, אולם התנה שזה ייעשה באופן הדרגתי ולא בבת אחת.

משה כחלון: האומדן הוא כנראה של 100 מיליון שקלים, ושר האוצר אמר שלא יוכל לאשר סכום כזה, אבל הסכים לאשר הוצאת 5 מיליון שקל בשנה.

משה כחלון: הוא אמר: "המציע הסכים להגביל את הסכום ל-5 מיליון שקל בשנה, ואנחנו מסכימים לאשר את החוק בקריאה טרומית, בתנאי שזאת תהיה גרסה אחרונה של הצעת החוק".

רן כהן: אמרתי מעל במת הכנסת שאני מסכים לכך.

משה כחלון: אני מבקש לאשר את הצעת החוק לקריאה ראשונה וכמובן למצוא את הנוסח המתאים כך שנעמוד סביב 5 מיליון שקל בשנה.

משה כחלון: אני מבין שזאת לא תהיה הצעת חוק תקציבית, לכן אפשר יהיה להסתפק בתמיכה של פחות מ-50 חברי כנסת.

משה כחלון: אני מבקש מחבר הכנסת כהן לקרוא את הצעת החוק.

רן כהן: אדוני היושב-ראש, ברשותך, אולי אומר מספר משפטים לפני שאתחיל לקרוא את הצעת החוק.

רן כהן: הצעת החוק עלתה למליאת הכנסת בהתנגדות הממשלה, לצערי.

רן כהן: הדיון בין שר האוצר ובין שר הבינוי והשיכון התנהל במהלך הדיון בהצעת החוק בישיבת הכנסת, שכידוע לכם בקריאה הטרומית הוא קצר מאוד, לא היה הרבה זמן.

רן כהן: אבל השר שטרית היה מאוד-מאוד נחוש ונמרץ והצליח להגיע להסכמה עם שר האוצר, שהחוק יתקבל, אבל בהוצאה של כ-5 מיליון שקל בשנה, ולא יותר.

רן כהן: הוא העמיד בפניי את האתגר הזה, ועוד הוסיף – אני לא בטוח ששמתי לב, אבל זה בוודאי מקובל עליי – שזה הנוסח, כלומר לא יהיה נוסח גורף יותר הכרוך בהוצאות גדולות יותר.

רן כהן: זה בהחלט מקובל עליי.

רן כהן: הבנתי מהייעוץ המשפטי שסוגיית ההוצאה של 5 מיליון שקל בשנה לא נהוג שתהיה חלק אינטגרלי של חקיקה.

רן כהן: למרות שזה עבר בחודש מרס האחרון, וכבר עברו חודשים לפחות, עד היום משרד האוצר ומשרד הבינוי והשיכון לדאבוני הרב לא הגיעו להסכמה על נוסח לקראת הישיבה הזאת, שגם עליה ידעו, באיזה אופן דבר זה ייעשה, והם רוצים פרק זמן של שבוע-שבועיים כדי לדבר ביניהם ולקבוע באיזה אופן ההסכמה על ההוצאה הנ"ל תתקבע כהתחייבות בין שני המשרדים.

רן כהן: דרך אגב, אין לי התנגדות לכך, אבל אני רוצה להדגיש בפניך אדוני היושב-ראש דבר אחד, שאני לא התכוונתי לרדת בכהוא זה מן ההצעה שזה יופיע בחוק.

רן כהן: מדובר על דבר שצריך להיות קבוע.

רן כהן: צריך להיות ברור לחלוטין שזאת הנורמה שהכנסת רוצה שתהיה בדיור הציבורי.

רן כהן: לכן הסכמתי לפשרה, להוצאה של 5 מיליון שקל בשנה, כפוף לכך שזה יופיע בחוק, והחוק יתבצע בהוצאה של 5 מיליון שקל בשנה על-פי קריטריונים שיובאו לפני ועדת הכלכלה, אולי על מדרג כלשהו.

משה כחלון: השאלה אם אנחנו יכולים לקבוע עכשיו את המדרג, או נשאיר את זה להכנה לקראת הקריאה השנייה והשלישית.

רן כהן: אני מציע להשאיר את זה להכנה לקראת הקריאה השנייה והשלישית.

משה כחלון: העקרונות ברורים.

משה כחלון: גם השרים מסכימים על העקרונות על-פי פרוטוקול הדיון.

רן כהן: אם משרד האוצר ומשרד הבינוי והשיכון יבקשו פרק זמן של שבוע-שבועיים כדי לגבש ביניהם את ההסכמה, הצהרה חתומה בין שני המשרדים, אפשר לחכות עד שזה יבוא למליאה לקריאה ראשונה.

רן כהן: אין לי שום התנגדות לכך.

רן כהן: אבל מאחר והחלטת לקדם את העניין בוועדת הכלכלה, אני מבקש לאשר היום את הצעת החוק כפי שהיא, ולמליאה נביא אותה עם ההצהרה של המשרדים, ובתנאי שזה לא יארך יותר משבועיים.

רן כהן: אם המשרדים לא יגיעו לכדי הסכמה בשבועיים הקרובים, אני מציע שנעלה את הצעת החוק במליאה ולא נחכה.

רן כהן: יהיה להם זמן נוסף עד הקריאה השנייה והשלישית להגיע להסכמות ביניהם.

ביתיה פודר ביטל: ראשית, אני מצטערת שלא הגענו לשום סיכום.

ביתיה פודר ביטל: המסמכים הרשמיים שיש בידינו הם הערה של שר האוצר.

ביתיה פודר ביטל: לצערי אנו נפגשים לראשונה עם פרוטוקול הדיון במליאה, לא הכרנו אותו.

ביתיה פודר ביטל: דבר שני, ההערה של שר האוצר היתה מורכבת משני נושאים: הפלטפורמה והתקציב.

ביתיה פודר ביטל: השר הגיע להסכמה על הקצאת 5 מיליון שקלים בשנה.

ביתיה פודר ביטל: עם זאת, עדיין אני מציעה לוועדה לשקול שוב את נושא הפלטפורמה שכן מפרט הדברים שזכאים לתת לדייר בדיור הציבורי נמצא בתקנות שבסמכות שר הבינוי והשיכון.

ביתיה פודר ביטל: אני סבורה שהפלטפורמה הנכונה לעניין דודי שמש היא אותן התקנות.

ביתיה פודר ביטל: אנחנו כמובן נגיע להסכם עם משרד הבינוי והשיכון על-פי הסיכום בין השרים.

ביתיה פודר ביטל: כפוף לכך, נתקצב ונסכם.

ביתיה פודר ביטל: עם זאת, אנחנו סבורים שהפלטפורמה להסדרת דודי השמש מקומה הראוי אינו בחקיקה ראשית.

עליזה קן: זאת גם העמדה של משרד המשפטים.

עליזה קן: קיימות תקנות, קיימת חקיקת משנה שמסדירה את מפרט הרכיבים שצריכים להימצא בדירה בדיור הציבורי, ושם מוזכר נושא הסקת המים, מוזכר גם דוד שמש, ביחד עם דוד חשמל, על-פי העניין.

עליזה קן: על כן אנו סבורים שאם אכן יושג סיכום כאמור, ראוי שיעוגן בתקנות ולא בחקיקה ראשית.

משה כחלון: חבר הכנסת כהן, אני רוצה לנסות בכל זאת להיכנס למדרג כי אם לא נכניס כעת את המדרג, או לפחות משהו עקרוני, בדיון הבא ייתכן ויטענו לנושא חדש, ואז נחזור אחורנית ואנו עלולים להיתקע.

משה כחלון: אם נחליט, לצורך הדוגמה, שמשפחה בת 5 נפשות הגרה בדיור ציבורי תקבל ראשונה - - -

ישראל שוורץ: נתחיל מהמשפחות הכי גדולות, ונתקדם כלפי מטה, על-פי התקציבים.

ביתיה פודר ביטל: אם כבר מתקינים בבניין אחד, למה להתקין כמה דודי שמש באותו בניין?

רן כהן: הייתי מציע שנוסיף לחוק הזה, שכידוע הוא בן סעיף אחד בלבד, סעיף נוסף, שלא משנה את מהות החוק אלא רק לוקח בחשבון את המדרג.

רן כהן: צריך לשאול את הייעוץ המשפטי כיצד ניתן לכתוב את זה, שהתקנת דודי השמש תיעשה על-פי קריטריונים חברתיים.

דורון כהן: צריך לקבוע שכל דייר חדש, כל מי שנכנס לדירה יקבל דירה עם דוד חדש.

רן כהן: אבל מצד שני, יש אנשים שמחכים כבר שנים.

רן כהן: אם היינו אומרים שסדר ההתקנה יתבצע על-פי קריטריונים חברתיים, והתקנות יובאו לוועדת הכלכלה של הכנסת לאישורה - - -

משה כחלון: הם יכולים גם לא להביא את זה בתקנות.

רן כהן: הם לא יכולים לא להביא.

לאה ורון: חסרות דוגמאות במהלך השנים האחרונות על שרים שלא התקינו תקנות למרות שנדרשו לכך על-פי החוק?

רן כהן: האמינו לי שאם לא יביאו תקנות אלך יחד עם חבר הכנסת כחלון ועם חברי הכנסת ישראל חסון ורונית תירוש לבג"ץ.

ניר ימין: אפשר גם לקראת הקריאה השנייה והשלישית לקבוע שתקנות יובאו תוך פרק זמן מסוים.

משה כחלון: חבר הכנסת רן כהן, אני חושש מאוד.

משה כחלון: אולי צריך לחוקק חוק שיחייב אותם לאכוף את החוקים.

משה כחלון: הם לא עושים את זה.

רן מלמד: מבחינה זאת התקנות יכולות להיות דומות לתעריף הסוציאלי, שם התקנות לא שונות מאוד מהתקנות שצריכות להתלוות לחוק שלך.

רן מלמד: אם יורשה לי, אדוני היושב-ראש, אני מבקש לומר דבר מה על רקע הצעת החוק של חבר הכנסת רן כהן, שאנחנו בעמותת "ידיד" בעצם יזמנו וכתבנו.

רן מלמד: גילינו שהרבה מאוד דיירים בדיור הציבורי לא מצליחים לעמוד בחשבונות החשמל שלהם, ואז נכנסים למעגל אין-סופי של ניתוקי חשמל.

משה כחלון: בחוק שלי נתנו להם הנחה, ופה נותנים להם דוד שמש.

משה כחלון: גמרנו.

משה כחלון: עכשיו תשאל כמה משפחות הפכו לעשירות.

רן מלמד: הבדיקה שלנו העלתה, שרוב המשפחות שלא מצליחות לעמוד בתשלום חשבונות החשמל, זה בגלל ההוצאות הגדולות שלהן על מים חמים.

רן מלמד: יש פרופיל מסודר של המשפחות הללו.

רן מלמד: אנחנו יכולים לאתר אותן, יכולים להגיד כמה נפשות בממוצע יש במשפחה כזאת.

רן מלמד: נכון שיש משפחות שצריכות ללמוד לחסוך בחשמל, וזה נושא אחר, ואנחנו עוסקים בכך במסגרת פעולות עמותת "ידיד".

רן מלמד: בנייר שהגשנו לוועדה יש עקרונות לקריטריונים, שבהחלט אפשר לדון ולקבל את חלקם לפחות, ולקבל את המסגרת שלהם.

רן מלמד: חשוב מאוד לנסות לעגן במסגרת החוק הקיים את הקריטריונים.

ישראל שוורץ: לדעתי התועלת הכלכלית הכי גדולה, הצורך הכי גדול מופיע במשפחות גדולות.

ויקטור כהנא: ובמשפחות חד-הוריות.

ישראל שוורץ: בעיקר במשפחות גדולות.

ישראל שוורץ: ככל שיש יותר ילדים שצריכים להתקלח כך צריך יותר מים חמים.

ישראל שוורץ: זה קריטריון סוציאלי וחברתי.

ישראל שוורץ: התועלת בדוד שמש גדלה ככל שיש יותר ילדים.

ישראל שוורץ: לכן אם העיקרון יקבע שנתחיל עם משפחות של 10 ילדים, ונעבור למשפחות של 9 ילדים ו-8 ילדים ו-7 ילדים, זה צודק ונכון ושקוף, אף אחד לא יוכל לתהות למה השכן שלו קיבל ולטעון לאפליה ב"עמידר".

ישראל שוורץ: זה גם הגיוני.

משה כחלון: יושב-ראש "עמידר", מה אתה אומר?

דורון כהן: אני סבור שזה עיקרון פשוט ונכון.

דורון כהן: אני יכול להצטרף בכל לב לנייר של עמותת "ידיד", אבל אני כבר אומר, בלי לבדוק, שגם 10 מיליון שקל לשנה לא יספיקו.

רן כהן: אתה יודע שהצלחנו להוציא משר האוצר 5 מיליון שקל, זה אומר שכל חברה משכנת יכולה להוציא עוד 5 מיליון שקל.

משה כחלון: שהאוצר יחזיר חלק מן הכסף שאתם מעבירים לו ממכירת דירות.

רן מלמד: או שיבטל את ההסכם של "עמיגור".

רן כהן: תאמין לי שאם משרד האוצר יחזיר להם 10%, יהיה להם המון כסף.

קריאה: אז יהיו דודי שמש, ויהיו גם מסכי פלזמה.

ישראל חסון: חבר הכנסת רן כהן, אם יש הסכמה בין שר האוצר ושר הבינוי והשיכון, למה הסכמת ללעג לרש הזה של פריסה על פני 20 שנים?

ישראל חסון: אם הוסכם על עלות של 100 מיליון שקל, בהקצאה של 5 מיליון שקל בשנה – זה פריסה על פני 20 שנה.

רן כהן: תאמין לי שגם האמירה על 100 מיליון שקל היתה באוויר.

רן כהן: אין שום הערכה אמיתית על 100 מיליון שקל.

רן כהן: הרכישה וההתקנה צריכה לעלות פחות מ-80, אולי 70.

רן כהן: בחלק מן הדירות יש כבר דודי שמש, ובחלק מהן אי אפשר להתקין דודי שמש.

דורון כהן: אמרתי שאני מצטרף להצעה של עמותת "ידיד".

דורון כהן: הקריטריון הזה הוא הכי פשוט, הכי שקוף, וקל ליישם אותו בכל תקציב נתון.

דורון כהן: מתחילים ממספר הנפשות, לא על-פי המצב הסוציאלי.

דורון כהן: זה הכי פשוט, הכי נכון, הכי רלוונטי.

דורון כהן: אם תרצה אסביר איך הגענו להערכה של 100 מיליון שקל.

משה כחלון: חבר הכנסת רן כהן, אתה רוצה לאמץ את ההמלצה של עמותת "ידיד"?

משה כחלון: כך אתה יכול להגיע ל-10 מיליון שקל, כי זה לא חלוקה על-פי מבחן כלכלי.

משה כחלון: בחוק שלי אימצתי את זה, זה התאים לחוק שלי משום ששם זה היה בלתי מוגבל.

רן מלמד: אבל אם יש לך תקציב נתון, לא משנה מה הסכום הכולל.

רן מלמד: יש לך תקציב נתון של 5 מיליון שקל בשנה ומי שייכנס ב-5 מיליון יקבל דוד שמש.

ניר ימין: גם בשל העובדה שיש סיכום בין שר הבינוי והשיכון ובין שר האוצר, וגם בשל העובדה שהעניין הזה מצוי בסמכות הקרובה מאוד לשר הבינוי והשיכון, אני מציע ששר הבינוי והשיכון בעצמו יקבע את הקריטריונים לזכאות להחלפת דוד או להתקנת דוד שמש.

רן כהן: באישור ועדת הכלכלה.

ניר ימין: אפשר גם באישור ועדת הכלכלה, כמובן, בהתבסס על קריטריונים מסוימים, כפי שעמותת "ידיד" הציעה או כפי שחברי הוועדה יציעו, שיילקחו בחשבון בין שאר הקריטריונים שהשר ישקול.

רן כהן: כך אני רוצה.

דורון כהן: כאן נוצרת בעיה, כי אם אנחנו מאמצים את השיטה הרי לא יהיה קריטריון קבוע.

דורון כהן: זה קריטריון שזז עם הזמן.

דורון כהן: בשנה הראשונה תתן לאלה שיש להם 7 ילדים ויותר, בשנה השנייה לאלה שיש להם 6 ילדים וכדומה.

רן כהן: זאת שאלה של סדרי עדיפויות, על-פי קביעת שר הבינוי והשיכון.

דורון כהן: אתה קובע רשימה של קריטריונים, וכאשר קריטריון א' נגמר – נכנס קריטריון ב'.

משה כחלון: מר שוורץ אומר: אחרת לא יהיו דודי שמש.

משה כחלון: הוא מציע לקבוע קריטריון על-פי גודל המשפחה.

משה כחלון: קודם יקבלו משפחות של 10 נפשות, אם יישאר כסף יקבלו משפחות של 9 נפשות, אם יישאר כסף יעברו למשפחות של 8 נפשות וכן הלאה.

משה כחלון: אם נשאיר משהו בידי השר, זה לא יקרה.

רן כהן: מר ישראל שוורץ יודע שאני רוחש לו כבוד רב, גם לעצות שלו ולחוכמתו, אבל דבר אחד גם הוא יאשר.

רן כהן: אני מכיר את משפחות הדיור הציבורי מהבתים שלהן.

רן כהן: אני אומר לך, אין קריטריון אחד – גודל משפחה, הכנסה, מצב הדירה, יש מיליון דברים.

רן כהן: אני מציע בכל זאת שהשר יקבע קריטריונים ויביא אותם לאישור ועדת הכלכלה תוך 3 חודשים.

רן כהן: האמן לי, זה נכון יותר.

יוכי יהל: גם אין מבחני הכנסה.

יוכי יהל: ייתכן שהכי נזקקות הן דווקא משפחות חד-הוריות.

משה כחלון: אנחנו נקבע את זה, ואחרי שקבענו קריטריון נוכל לקראת הקריאה השנייה והשלישית להוסיף קריטריונים נוספים, אבל לפחות יהיה קריטריון כלשהו, על גודל המשפחה, כדי שלא יטענו לנושא חדש.

משה כחלון: נעביר את זה כך בקריאה הראשונה.

משה כחלון: אנחנו מדברים על עניין פרוצדורלי.

משה כחלון: הממשלה עושה קולות שהיא אתך, אבל היא עדיין לא אתך.

משה כחלון: אני נותן לך את כל הפתחים.

רן כהן: הקריטריון של גודל המשפחה נבון כי בדרך כלל בשימוש במים חמים, ככל שהמשפחה גדולה יותר ההוצאה גדולה יותר ולכן גם ההוצאה הכספית גדולה יותר.

רן כהן: לכן קרוב לוודאי שזה הקריטריון הקובע ביותר והחשוב ביותר.

רן כהן: אני מקבל את העצה הזאת.

רן כהן: אם תרצו להוסיף עוד קריטריונים, תוכלו להציע לקראת הקריאה השנייה והשלישית.

משה כחלון: איך אפשר לשכוח את הימים שהתקלחנו עם מים מקומקום בפיילה.

יעקב קארו: הקריטריון של גודל המשפחה בעייתי כי נספרים ילדים רק עד גיל 21 ולאחר מכן הם לא נכללים במערכת הממוחשבת, אבל ילדים בני 21 לא נשואים גם הם צריכים להתקלח.

רן כהן: מדובר על כל מי שגר בבית.

דוד קשני: צריך לומר "נפשות", ולא "ילדים".

דוד קשני: מספר הנפשות בבית.

ביתיה פודר ביטל: בין אם גר עם ההורים ובין אם לא?

ביתיה פודר ביטל: אין לזה סוף.

ביתיה פודר ביטל: איך תתחילו לבדוק את זה?

דוד קשני: מה עם דירות ר"פ, שדייריהן משלמים שכירות ל"עמידר"?

דוד קשני: האם יכללו בקריטריונים?

משה כחלון: אם הם נכנסים לקטגוריה של דיור ציבורי.

ישראל שוורץ: התשובה: לא.

רן כהן: חוק זכויות הדייר לא חל עליהם?

ישראל שוורץ: אלה דירות בדמי מפתח שמנוהלות לפי חוק הגנת הדייר.

ישראל שוורץ: מי שנכנס לדירה משלם כסף כדי להיכנס אליה.

ישראל שוורץ: במקרה "עמידר" היא סוכנת ניהול הנכסים.

ישראל שוורץ: פרט לכך, אין שום קשר ל"עמידר".

רן כהן: הצעת חוק זכויות הדייר בדיור הציבורי (תיקון – התקנת דודי שמש), התשס"ו-2006 סעיף 1 – תיקון סעיף 8 לחוק העיקרי "בחוק זכויות הדייר בדיור הציבורי, התשנ"ח-1998, בסעיף 8(ב), אחרי פסקה (2) יבוא: "(3) מפרט כאמור בפסקאות (1) או (2) יכלול גם דוד חימום מסוג דוד שמש, בדירה שבה ניתן להתקין דוד שמש," – זה כדי להגיד שבדירה שפיזית אי אפשר להתקין בה דוד שמש, בשל סיבות בטיחותיות או אחרות, אין חובה כזאת – "ובלבד שלענין פסקה (2) יותקן דוד כאמור, רק אם הדייר הסכים לכך; על אף הוראות סעיף קטן (ב1), חברה לדיור ציבורי תהיה רשאית לגבות מדייר קיים סכומי השתתפות שלא יעלו על 10% מערך הדוד, הכוללים התקנה וכל ההוצאות הנלוות, ודייר חדש לא יהיה חייב בתשלום סכום השתתפות כלשהו.

רן כהן: "" מי שנכנס לדירה, לא מחייבים אותו בדמי התקנת הדוד.

רן כהן: החברה חייבת להתקין דוד שמש עוד לפני שנכנס.

דורון כהן: אני מציע לקבוע אותם כללי השתתפות של חוק גוז'נסקי.

רן כהן: עזוב את זה.

משה כחלון: אם מישהו נכנס לדירה שכבר הותקן בה דוד, הוא לא צריך לשלם פעם נוספת.

לאה ורון: דייר חדש בדירה שהותקן בה בעבר דוד שמש לא צריך לשלם.

ביתיה פודר ביטל: משרד הבינוי והשיכון משלם לחברה להתקנת הדוד, והחברה גובה עד 10% מהדייר ומחזירה את זה למשרד הבינוי והשיכון?

רן כהן: זה כאב הראש שלכם מול משרד הבינוי והשיכון.

רן כהן: אני מקווה מאוד שאת כל ה-10% האלה לא תכללו בתוך ה-5 מיליון שקל.

רן כהן: אין שום סיבה לעשות כן.

רן כהן: ה-10% האלה חוזרים, לא כדי להיכנס לכיס של משרד האוצר, אלא כדי להתקין עוד דודי שמש.

ביתיה פודר ביטל: לא זאת ההסכמה של שר האוצר.

ביתיה פודר ביטל: ההסכמה של שר האוצר היא להוצאת 5 מיליון שקל בשנה.

רן כהן: ההסכמה של שר האוצר להוציא 5 מיליון שקל.

משה כחלון: אולי נקבע השתתפות הדיירים ב-15% כדי לאפשר התקנת דודי שמש למשפחות נוספות?

רן כהן: דייר בדיור הציבורי לפעמים מצבו "על הפנים" וזה בשבילו 10 ארוחות.

יעקב כהן: איפה ישימו את הדודים?

יעקב כהן: הרי אין דירות.

יעקב כהן: לא בונים דירות.

יעקב כהן: מכרו 20,000 דירות ולא בנו אף דירה במקומן.

יעקב כהן: איפה ישימו את הדודים?

רן כהן: זה כמו במערכון של "הגשש החיוור", מתחילים לבנות את הדירות מן הגג ...

רונית תירוש: זה הצעת חוק ממשלתית?

רן כהן: לא, אבל הממשלה תומכת.

רן כהן: אתם יודעים למה?

רן כהן: כי הם התביישו במליאה להתנגד לחוק.

יעקב כהן: זאת הבשורה הטובה לתושבי ישראל בנושא דיור, שייתנו דודי שמש ...

ניר ימין: לעניין הקריטריונים לזכאות – אפשר להשאיר את זה ולקבוע קריטריונים לאחר הקריאה הראשונה ובהכנה לקראת הקריאה השנייה והשלישית.

ניר ימין: לנוסח הצעת החוק, לאור הערתה של עו"ד קן, והתייעצתי גם עם הממונה על נוסח החוק – לדעתנו צריך להכניס תיקון.

ניר ימין: בסעיף 8(ב) מוטלת על השר חובה לקבוע מפרטים גם לעניין החזקה של דירות קיימות וגם לעניין תיקון ליקויים.

ניר ימין: לכן נראה לי שיש להוסיף בסיפה של פסקאות (1) ו-(2) את החובה לקבוע הוראות לעניין התקנת דוד שמש בדירות ציבוריות שבהן ניתן להתקין דוד כאמור.

ניר ימין: גם לעניין סכומי ההשתתפות, האכסניה של זה היא בסעיף קטן 8(ב1), ולא היכן שזה נמצא כרגע.

רן כהן: התיקון הזה יוכנס אחרי הקריאה הראשונה.

ניר ימין: התיקון יבוא כבר כעת בנוסח שיפורסם ברשומות.

ניר ימין: זה לא משנה את מהות החוק, אלא רק את האכסניה.

ניר ימין: אני יכול לקרוא את שינויי הנוסח.

משה כחלון: האם צריך להצביע עליהם?

ניר ימין: אפשר להצביע כעת על הנוסח הקיים.

ניר ימין: מדובר על שינויי נוסח בלבד, שלא נוגעים במהות.

משה כחלון: אני מבקש להצביע על הצעת חוק זכויות הדייר בדיור הציבורי (תיקון – התקנת דודי שמש), התשס"ו-2006, כפי שקרא חבר הכנסת רן כהן.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: הצבעה בעד הצעת חוק זכויות הדייר בדיור הציבורי (תיקון – התקנת דודי שמש), התשס"ו-2006 – רוב נגד – אין נמנעים – אין הצעת החוק נתקבלה.

משה כחלון: הצעת החוק נתקבלה פה אחד.

משה כחלון: תודה רבה.

משה כחלון: הישיבה נעולה.